**San Pedro de Domaio** é unha parroquia que se localiza no concello pontevedrés de Moaña na comarca do Morrazo. Segundo o IGE, en 2022 tiña 2 047 habitantes (985 homes e 1 062 mulleres). Ten seis entidades de poboación.

Xeografía
---------

A parroquia está situada na ría de Vigo, ao leste do concello de Moaña, lindando co veciño municipio de Vilaboa a través da parroquia de Cobres.

Demografía
----------

|  |
| --- |
| **Gráfica de evolución demográfica de Domaio entre 2000 e 2020** |
|  |
| Datos segundo o IGE. |

Patrimonio
----------

No Regueiriño achouse un importante asentamento correspondente ó neolítico final, e na Fontenla documentouse por primeira vez en Galicia a presenza de elementos da cultura do vaso campaniforme fóra de ambientes funerarios. Acháronse tamén na zona ferramentas e armas de cobre e bronce, e consérvanse petróglifos. Da época castrexa é o castro de Montealegre.

A igrexa parroquial de san Pedro é un templo de estilo barroco serodio. Foi construída no século XVIII, logo de que en 1702 a parroquia fose saqueada logo da batalla de Rande. O templo está situado na enseada de Mouro, preto do estreito de Rande. Ten planta rectangular dunha soa nave e presbiterio cadrado con cuberta a catro augas. A gran torre campanario está situada no centro da fachada occidental, e ten dous corpos superpostos: o primeiro, de planta cadrada, con arcos de medio punto abertos nas catro caras, flanqueados por pilastras acaroadas, e rodeado completamente por un monumental balcón balaustrado. O segundo corpo, máis pequeno, é un macizo cilíndrico coroado con cupuliña. Complementan a decoración piramidóns rematados en bóla nos extremos da fachada e no alto das catro esquinas da torre. No interior do templo hai dous retablos barrocos do século XVIII, un deles datado en 1786.

Outro templo relixioso é a ermida de san Bieito, situada no lugar do Calvar.

O Campo de Golf Ría de Vigo foi inaugurado en 1993.

Galería de imaxes
-----------------

* Ermida de san Bieito.Ermida de san Bieito.
* Antenas de telecomunicacións no monte Faro.Antenas de telecomunicacións no monte Faro.
* Centro Cultural Rosalía de Castro.
* Monumento a Rosalía de Castro no Centro Cultural homónimo.

Lugares e parroquias
--------------------

### Lugares de Domaio

| Lugares da parroquia de Domaio no concello pontevedrés de Moaña |  |
| --- | --- |
| O Calvar | Carballido | A Costa | Palmás | San Lourenzo | Verdeal |

### Parroquias de Moaña

| Galicia | Provincia de Pontevedra | Parroquias de Moaña |  |
| --- | --- |
| Domaio (San Pedro) | Meira (Santa Eulalia) | Moaña (San Martiño) | Moaña (Virxe do Carme) | Tirán (San Xoán) |

Notas
-----

1. 1 2  Decreto 219/1998, do 2 de xullo, polo que se aproba o nomenclátor correspondente ás entidades de poboación da provincia de Pontevedra.
2. ↑  IGE (ed.). "IGE - Nomenclátor estatístico de Galicia" (en galego). Consultado o 17 de febreiro de 2023.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Domaio, Moaña Modificar a ligazón no Wikidata*** |

### Outros artigos

* Lugares de Moaña

|  |  |
| --- | --- |
| Control de autoridades | 
* Wd: Q3396870
* código INE: 36029010000

 |